宋站鎮

宋站鎮係中國黑龍江綏化肇東嘅鎮，位於肇東嘅西北部，離肇東以北30公里，離哈爾濱90公里，離大慶60公里。轄區面積281 km²，其中有14.5萬畝耕地、22萬畝草原、2.6萬畝林地。呢個鎮轄有八條行政村，64個自然屯，有9600戶居民共計四萬兩千人，其中勞動人口1.9萬人，鎮墟所在有5000戶居民共2.2萬人。

名 
宋站鎮嘅名來源自濱洲鐵路設喺當地嘅站宋站。呢個站係中國站名最短嘅火車站，成個中國得佢用一隻字起名。車站嘅名源自呢度起站時，有個包工頭姓宋，於是就噉樣起名。後來呢個站週邊形成個鎮，鎮名就從站名度來。

喺交通上，呢度除咗有濱洲鐵路，重有301國道、哈大高速公路穿過。

史 
滿洲國時期，呢度形成咗宋村。1945年東北光復後呢度歸肇東縣第七區管轄，係區府駐地。1948年春天第七區改爲宋站區。1951年9月設宋站鎮，屬第七區。1956年3月改爲縣直轄。1958年9月，宣化、瑞光兩個鄉併入，兼改名做宋站人民公社。1961年初，劃出部份成立宣化公社。1984年3月宋站由公社恢復爲鎮。

經濟 
宋站鎮係肇東北部四鄉鎮五場嘅商品集散地。呢個鎮奶牛業發達，有百年奶牛業歷史，2012年有3200戶奶牛養殖戶，佔總農戶60%，群體單產鮮奶達五噸以上。2012年GDP爲26.89億元人民幣，其中牧業有8.7億元。

政區 
宋站管轄嘅村有8個。
村：鐵西、曉光、共榮、樂業、瑞光、合勝、萬發、宋站

地名釋義、沿革 

鐵西
地名意思係話佢喺濱洲鐵路嘅西面。
1947年土改後先成立嘅行政村，初時名叫四合；1958年公社化時改成管理區，1960年改成大隊，1980年地名普查時改地名做鐵西；1984年改成村委會。
曉光
中共建制後，初時歸萬發村管，叫宋站二村；1958年做咗宋站人民公社嘅曉光生產大隊；1984年改成村委會，2001年龍泉村併入曉光。2009年時呢度搞咗個曉光新區，係申報咗省級新農村建設示範村嘅產物。
共榮
呢度原本分別係兩條村：東珍珠、西珍珠，以侯家屯河做界線。後來兩村合一，以「大家一齊旺」嘅意思改名成共榮。
中共建制後，呢度一部分屬宋站區，一部分屬安民區，1956年合併成四合鄉；1958年改成公社嘅共榮大隊；1984年改成村委會。
樂業
村名顧名思義就係「安居樂業」噉解。
原名叫三星，喺1980年改成家下嘅名。2000年榮生村併入樂業。
瑞光
1931年開村，當時佢係日本滿蒙開拓團強佔嘅土地，原本係條日本人村。中國光復東北後，呢度改名叫瑞光，表示「光復國土」嘅意思，亦起來攞番個「吉祥之光」嘅意頭。
中共建制後，屬肇東縣第七區嘅八村，1956年併村劃鄉，變成宋站區嘅瑞光鄉；1958年改成大隊；1984年改成村委會。2002年新光村併入瑞光。
合勝
顧名思義就係「一齊贏」噉解。
中共建制後，屬第七區嘅九村，1958年改成宋站公社嘅合勝大隊；1984年改成村委會；2001年同興村併入合勝。
萬發
村名意思係「村民子孫永世萬代都富裕發達」噉解。
呢度有東西兩個部分。東萬發屯喺1910年由何氏開村，佢開咗間粉坊，所以初時叫何家粉房；西萬發屯喺1910年由張氏開村。
中共建制後，呢度一部分屬宋站區，一部分屬安民區；1956年屬四合鄉；1958年做咗宋站公社嘅萬發大隊；1970年萬發大隊拆成兩支：萬發、新豐；1984年一齊改村委會；之後直到2002年新豐先至併入返萬發。
宋站
跟咗火車站宋站嘅名。
中共建制後，屬肇東縣第七區；1956年設宋站村；1958年改成大隊；1984年恢復爲村；2002年車站村併入宋站村。

攷 

類:綏化政區